LidanRubinov/Halacha-QA huggingface dataset:
שאלה: ספק ברכות להקל: ברצוני לברר לגבי הכלל "ספק ברכות להקל", מתי אומרים אותו, ומתי משתמשים בו? האם בכל ספק ברכות אומרים אותו?
תשובה: יש מחלוקת ראשונים, האם איסור הזכרת שם שמים לבטלה או שאינה צריכה זהו איסור דאורייתא או איסור דרבנן. הרמב"ם פוסק שזהו איסור תורה. אנחנו פוסקים כשיטת הרמב"ם, ולכן בכל הברכות, בין ברכת הנהנין ובין ברכת המצות, שיש לאדם ספק אם הוא ברך אותן, אינו חוזר ומברך, משום שכל הברכות הן מדרבנן, ואיסור הזכרת שם שמים לבטלה זה מדאורייתא. הברכה היחידה שחוזרי ומברכים אותה למרות שאדם מסופק אם ברך אותה היא ברכת המזון. הסיבה לכך היא שברכת המזון היא מדאורייתא, ועומדת מול הספק איסור של הזכרת שם שמים לבטלה.
שאלה: ק"ש על המטה ביום ובלילה: 1. האם ישנו מספר מינימלי של פעמים שיש חובה לקרוא קריאת שמע בכל יום? ואם כן האם הכוונה לפסוק ראשון, או לפרשה ראשונה או לשלושת הפרשיות? 2. כיצד עלי לנהוג לאחר משמרת לילה, כאשר אני הולך לישון במהלך היום. האם עלי לקרוא קריאת שמע לפני כן, ואם כן האם יש לומר את כל הנוסח המלא, ומה לגבי ברכת המפיל?
תשובה: 1. מצות עשה מן התורה לקרוא ק"ש (שלש פרשיות) פעמיים ביום בבוקר ובערב. 2. אך ק"ש על המטה נתקנה רק בלילה ולא ביום ורק פעם אחת. הרב רואי מרגלית.
שאלה: כיבוס ציצית: ברצוני לשאול לגבי כיבוס ציצית האם יש לכבס אותה בנפרד משאר הבגדים, או שניתן לכבסה יחד עם כל הכביסה?
תשובה: אפשר לכבסה עם כל הכביסה. הרב רואי מרגלית.
שאלה: מגן אבות במנין נפרד - המשך: ראיתי את תשובת הרב (באתר זה מיום כד מרחשון תשס"ד) לגבי אמירת "מגן אבות" במנין שאינו קבוע. שאלתי היא שראיתי בקיצוש ע (עו ה ) שכותב "וגם המתפלל ביחידות יכול לומר מגן אבות." ומצד שני בסעיף ז הוא כותב "אין אומרים אותה אלא במנין קבוע", אם כן כיצד לנהוג במקרה שמקיימים תפילה במקום שמחה (כגון שבת עליה לתורה) ומתפללים בו במקום הסעודה. כמו כן מה לגבי התפילה בזמן היותי במילואים האם כאשר אני מתפלל בבסיס שיש בו בית כנסת אבל אין מנין האם עלי לאומרה ביחידות או לא? ומה לגבי מוצב וכד בו לא מוגדר חדר כבית כנסת האם לאומרה או לא?
תשובה: כשאין מניין אין אומרים ברכת "מגן אבות". וגם כאשר יש מניין במקום שאין מתפללים בו בקביעות אין אומרים ברכת "מגן אבות", ולכן אם מתפללים בבית החתן, אין אומרים ברכת "מגן אבות". ורק בירושלים אומרים "מגן אבות" במקום שאין מתפללים בו בקביעות, ובתנאי שיהיה להם מניין. מה שכתב בקיצור שולחן ערוך הוא לומר "מגן אבות" בלי הברכה, שאת זה כמובן אפשר לומר בלא מניין.
שאלה: עד מתי אפשר לברך אשר יצר?: כמה זמן אפשר להמתין בברכת אשר יצר?
תשובה: עדיף כמה שיותר מהר, אך אפשר עד 72 דקות. הרב רואי מרגלית.
שאלה: מזוזה שנפלה: מה יש לעשות עם מזוזה שנפלה?
תשובה: יש לברך שוב לפני שקובעים אותה.
שאלה: מהילת טיפות צמחים במים בשבת: האם מותר למהול טיפות העשויות מצמחים במים בשבת לצורכי רפואה?
תשובה: למהול אין בעיה וכן לשתות כי לא ניכר הדבר שהוא לרפואה. אך יש להבחין בין לקיחת טיפות אלטרנטיביות או ויטמינים שאינם רפואה אלא תוספת בריאות, לתרופה ממש שגזרו חכמים בלא הבדל, ולכן במקרה של טיפות אלטרנטיביות מותר לקחת בשבת, אך בתרופה ממש אסור.
שאלה: זכויות אלמנה שהייתה בתהליכי גירושין: בעלה של אימי, מנישואים שניים, הגיש ברבנות בקשה לגירושין להם היא התנגדה. מאז חיו בנפרד (אימי בבית אבות). לפני הכרעת הרבנות נפטר בעלה. שאלה: האם יכולה המדינה לשלול זכויותיה לקיצבה ע"פ חוק נכי רדיפות הנאצים שקיבל בעלה בנימוק שהתנהל תיק גירושין?
תשובה: עד שהאשה לא מקבלת גט היא נשואה, ולכן כשנפטר הבעל היא אלמנה. ולכן נראה לי שאי אפשר לשלול ממנה זכויות, אך את זה - רק ב"ד שהתחיל בהליך יצטרך לקבוע. הרב רואי מרגלית.
שאלה: תלישת מודעות שליליות: 1. האם מותר לתלוש מודעה לא צנועה? 2. ומודעה בעד ההתנתקות? 3. האם מותר להוציא מתיבות הדואר חומר מיסיונרי? 4. ואם זה חומר מיסיונרי שהם שלמו עליו?
תשובה: לכל שאלותיך יש תשובה אחת: בעקרון אסור לגזול או להזיק לרכוש הזולת גם אם הוא עובר עברה. ייתכנו אולי חריגים לכלל זה אולם הם צריכים שיקול דעת מיוחד של פוסק גדול בכל מקרה ומקרה לגופו.
שאלה: איך מעריכים את הרב גורן?: איך יכול להיות שהרב רואה ברב גורן כאחד מגדולי הדור (הקודם) ומביא ראיה ממנו בעוד רבים מגדולי ישראל הסתייגו מדבריו והורו שאין לשמוע כלל להוראותיו. הנה מה שאמרו עליו: כסלו תשל"ג: מזועזים אנו עד עומק נפשנו מן המעשה הנורא שקם אחד אשר בשם רב יכונה ויעז במצח נחושה לשלוח יד בתורת משה להתיר מפסולי קהל בדרכי תעתועים בהפקעת יהדותו של אדם העומד בחזקת גר והפיכתו לגוי, בזה פרץ פירצה נוראה בחומת דת תורתנו הקדושה, על כן אנו מכריזים שכל הוראותיו של איש זה בטלין ומבוטלין, ואסור לסמוך עליהם כלל וכלל. הכותבים בלב נשבר ומרותח: יעקב ישראל קנייבסקי, יוסף אדלר, יוסף אלישיב, אלעזר מנחם מן שך, ישראל וועלץ, שלמה זלמן פרידמן, שמעון יחזקאל יעקובוביטש". ע"כ ואיך יביא הרב ראיה ממנו?
תשובה: עם כל הכבוד לרבנים שנזכרו במחאה נגדו, מו"ר הרצי"ה קוק זצ"ל ועוד גדולים דחו את דבריהם וכבדו מאוד את הרב גורן. נזכיר לדוגמא רק את אחד מהגדולים הלא הוא הרבי מלובביץ'.
שאלה: הפרשות תרו"מ מדרום לבאר שבע: כתוב בספר "מקור חיים השלם" מהרב חיים דוד הלוי זצ"ל (חלק ה, פרק ער, הלכה מ-מא) שתרו"מ היא רק בשטח עולי בבל ואם כן מספק אין להפריש על פירות או ירקות הבאים מדרום לבאר שבע או צפון מעכו וכל איזור בית שאן. האם למעשה כך נוהגים? (ואם כן,לדוגמא: אין לחקלאי גוש קטיף להפריש אף פעם על תוצרתם: זה נכון?)
תשובה: מאשקלון ודרומה לא כבשו עולי בבל אלא רק עולי מצרים. בתחום זה ישנה מחלוקת ראשונים, שהרמב"ם סובר שחייבים להפריש תרומות ומעשרות והתוספות אומרים שלא צריך להפריש תרומות ומעשרות כלל. למעשה אנחנו מפרישים תרומות ומעשרות בלא ברכה. כמו כן, אין להפריש מפירות שגדלו שם לפירות שגדלו מאשקלון צפונה, מפני שיכול להיות שמפריש מן הפטור על החייב. וכן בצפון מעכו והלאה. ולענין בית-שאן אומרת הגמרא שרבי יהודה הנשיא פטר את בית-שאן. הראשונים נחלקו ממה בדיוק הוא פטר אותם, ולמעשה אנחנו מפרישים תרומות ומעשרות מאיזור זה ללא ברכה.
שאלה: הקפאת כבד: אימי הרבה פעמים קונה כבד ומיד מקפידה לצלות אותו. היא אומרת ששמעה שאסור לשים את הכבד במקפיא לפני שצולים אותו. רציתי לדעת האם זה נכון?
תשובה: בכבד מותר להקפיא ואחר כך לצלות, בשאר בשר שאינו מוכשר אסור להקפיא ואחר כך לצלות.
שאלה: כשבישראל שבת ובאמריקה יום שישי: האם מותר לאדם שנמצא באמריקה לשמוע דרך האינטרנט בשידור ישיר או מוקלט תוכניות מארץ ישראל, כשבאמריקה הזמן הוא ערב שבת ואילו בישראל הזמן הוא שבת?
תשובה: אסור, כיון שבאותו זמן בארץ ישראל ספקי השירות מחללים שבת. הרב רואי מרגלית.
שאלה: זקיפות הקומה בסירוב הפקודה: הרב אני פונה אליך בבעיה שמעיקה עלי במיוחד. יש לי הרגשה כי תלמידי ישיבות ההסדר המשרתים בצבא ומסרבים לעבור על איסור התורה של השתתפות בגירוש נהנים מתמיכה רק בין כותלי הישיבה ואילו התמיכה כלפי חוץ הינה מגומגמת למדי - נאמרים לעיתים תכופות משפטים כגון: המעשה כמוהו כאכילת חזיר, או כמו חילול שבת וכיו"ב. ושורה תחתונה החייל נשלח למאסר. (אף שאחריי המאסר, בישיבה מוקירים אותו) בציבור החייל מצטייר כ"סרבן", הרמטכ"ל מאיים שיסגור את הישיבות וכהנה וכהנה. לדעתי הציבור שלנו, ההולך באורה של תורה מותקף, בשל "יהדותו" ולענ"ד זאת שערוריה שאין כדוגמתה!! על עולם התורה להזדעק כנגד העוול האיום הנ"ל! לא ייתכן שהרמטכ"ל יאייים לסגור ישיבות רק משום שאינו מרוצה מעמדת התורה וההלכה!! והאבסורד הוא שעולם הישיבות עומד ושותק ואם לא שותק, אזי מגמגם בהתנצלות: "כי. אין מה לעשות וכך היא דעת ההלכה" אינני מבין מדוע עולם התורה שותק כנגד העוול המוסרי הנ"ל. ואינו זועק, כי "זוהי עמדתה של תורה וכי זאת שערוריה שאין דוגמתא שחייל יאלץ לעבור על דתו בגלל פקודת בן אנוש" וכי "לא ייתכן שחיילים דתיים לא יוכלו לשרת בצבא או יישלחו למאסר בגלל נאמנותם לתורה" אני עוקב רבות אחרי כלי התקשורת ולצערי הסרבנות להשתתף בגירוש איינה מצטיירת כנאמנות להלכה, אלא כ"אקט פוליטי" המתורץ עי" "פסק הלכתי". רבים היו מצפים שאלמלא היה בדבר "עניין דתי" הדבר היה מרעיד את אמות הסיפים של כלל העולם התורני, אך עולם התורה עומד ושותק. ורק ראש הישיבה שזכה להיות רבו של החייל הנאמן לתורת משה נאלץ "להצטדק" ברדיו. ניראה לי שבעניינים אחרים כגון שבת, או כשרות (שהיו נכפים על חייל) - הייתה נוצרת רעידת אדמה פוליטית ר גודל שאיש לא ישורנו. אך בסוגיא דנן, הרבצ"ר אינו נותן גיבוי לחיילים. הרבנות הראשית - לא אומרת כלום. והחיילים נאלצים לעמוד על דתם מול כל הגופים שהיו אמורים לגבות אותם. אני מצטער שאני פונה אליך בצורה כזאת משום שאני נסער מעט. רציתי את התייחסות הרב לעניין. וגם לשאול: האם אולי כדאי לתבוע את הרבצ"ר בבית הדין הרבני הגדול על חוסר הגיבוי שניתן לחיילים בעניין הנ"ל (שכל הנוגעים בו יודעים שמדובר בעניין דתי)? ואולי כך עולם התורה ישיב מלחמה שערה כנגד המתקפות מבחוץ ויובהר לכל שמדובר בעניין דתי לחלוטין.
תשובה: אתה צודק. אך אין בידינו לעשות יותר ממה שאנו עושים. אשרי מי שנתפס על דברי תורה. נעצרת נצחת זו הסיסמה. לא צריך להבהל מכל האיומים של הרמטכ"ל.
שאלה: תפילת הדרך בטיסה: מהו נוסח תפילת הדרך למטוס? איני מוצאת זאת בסידור.
תשובה: יהי רצון מלפניך ה' אלוקינו ואלוקי אבותינו, השם עבים רכובו המהלך על כנפי רוח, שתשאנו ל ותוליכנו ל ותגיענו למחוז חפצנו לחיים לשמחה ול ותצילנו מכף כל אויב ואורב בשמים ובארץ, ומרוחות שאינן מצויות ומכל מיני תקלות בהמראה באויר ובנחיתה וממיני פרענויות המתרגשות לבוא. כי אתה תשמע מן השמים תפלת עמך ישראל ברחמים, ברוך אתה ה' שומע תפילה. כי מלאכיו יצוה לך לשמרך בכך דרכיך. (סידור תפילות לחיילי צה"ל, 228) ר' ידידיה הכהן
שאלה: קריאת שמע שעל המיטה בליל שבת: האם ישנו הבדל בקריאת שמע שעל המיטה בליל שבת משאר ימות השבוע?
תשובה: בנוסחים שכתוב תחנון, אין אומרים אותו בליל שבת. הרב רואי מרגלית.
שאלה: העדפה בסנדק: א- מה הקריטריונים למינוי סנדק? ב- האם כדאי לתת את הסנדקאות לרב מקומי גדול בתורה או כדאי שאני, אבי הבן, אקח לעצמי את המצווה? ג- מה הטעם הרעיוני בסנדק כלומר למה צריך שיהיה סנדק (לא מתכוון בחיוב ההלכתי)
תשובה: נהגו לתת לרב את הסנדקאות, סנדק הוא מסיע למוהל, והנחה על ברכי הסנדק הוא כהנחת התינוק על גבי המזבח במעשה המילה המשול להקרבת קרבן.
שאלה: דיני מעשר כספים: אני רוצה, בלי נדר, להתחיל לעשר כספים. יש לי מספר שאלות: 1. האם זה חובה? במידה ואני לא מעשר כספים, האם אני עובר עבירה? 2. קניתי לעצמי את הסדרה של השולחן ערוך המקוצר, האם אני יכול לכוון שהכסף של הקנייה יהיה מכספי מעשר? 3. לאחי שהוא לא דתי, אבל הוא קצת מתחיל להתקרב לדת, היה יום הולדת. אישתו הציע לי לקנות לו נעליים, אבל אני זכרתי שהוא שאל פעם על השולחן ערוך. ולכן החלטתי לקנות לו 3 כרכים מהסדרה של השולחן ערוך. כמו כן לאחותי שגם היא לא דתייה, קניתי את הספר "הבית היהודי". האם אני יכול לכוון שהכסף של הקנייה יהיה מכספי מעשר? 4. אני יוצא לסוף שבוע לסמינר של ערכים, אחת המטרות שלי היא מכיוון שאני לוקח איתי חבר שהוא לא דתי כדי שיתחזק. אחרת לא בטוח שהייתי נוסע. אבל ברור שגם אני יהנה ובע"ה אתחזק. כל אחד מאיתנו משלם על עצמו עבור הסוף-שבוע. האם אני יכול לכוון שהכסף של הסוף-שבוע שלי יהיה מכספי מעשר? 5. צדקה שנותנים למקבצי נדבות, האם אפשר שזה יהיה מכספי מעשר? 6. באופן כללי, האם אני יכול לעשר לעצמי עבור דברי קודש, כגון: קניית סידור, ספרי לימוד, גמרא, השתתפות בהרצאות, ואולי אפילו נסיעות ושיחות טלפון לדברים שבקדושה?
תשובה: 1. לפני הכל צריך לדעת, שאין חיוב להפריש מעשר כספים. בשולחן ערוך לא מובא דין כזה, אולם הב"ח והט"ז דנים בזה, ויש תשובה של בעל ה"ציץ אליעזר" שמסכם את שיטות הפוסקים בזה, ומסקנתו היא שזה לא חיוב אלא מנהג ראוי ויפה. ולכן כל הוצאה לקודש שאדם לא חייב בה מעיקר הדין מותר לתת ממעשר כספים. לדוגמא: אם אתרוג כשר עולה חמישים ש"ח ומהודר 100 ש"ח אפשר לקחת את ההפרש (חמישים ש"ח) ממעשר כספים כדי לקנות מהודר. 2. אם אדם קונה ספר לעצמו מכספי מעשר ראוי לשים אותו במקום שגם אחרים יוכלו ליהנות ממנו. 3-6. אפשר. הרב רואי מרגלית.
שאלה: אהבת הארץ : אני מאוד שמחה שאני בארץ ישראל ואני יודעת שאסור לצאת ממה רק למטרות מסויימות. ואני יודעת שסוף סוף יש לנו את הארץ ואנחנו לא בגלות אלא כל עם ישראל כמעט ביחד אבל איך אוהבים את ארץ ישראל? וגם למה אומרים ארץ הקודש? בגלל שאנחנו עם קדוש?
תשובה: ארץ ישראל בשבילנו היא ארץ החיים. כמו שיש הבדל בין החיים שלנו ביום או בלילה. בלילה אנו חיים באווירה אחרת. זה גם משפיע על החושים שלנו. כך גם המקום בו אנו חיים משפיע על כל מערכות החיים שלנו. אולם ההשפעה היא לא רק בנוגע לדברים שקשורים לדרך ארץ אלא בעיקר לדברים הנוגעים אל הקדושה. כמו שבית הכנסת הוא מקום שהקדושה שם שורה, כך גם בנוגע לארץ ישראל. בחוץ לארץ אנו נפגשים עם חומר שהוא גורם לנו להתגשם ולהיות רחוקים מהעדינות והטהרה. המציאות החומרית היא מציאות גסה. אולם ארץ ישראל, כל מפגש עימה הוא מפגש עם מציאות טהורה. אנו אוהבים את ארץ ישראל משום שהיא נותנת לנו חיים היא מאפשרת לנו להיפגש עם הכוחות הטובים שיש בנו. בדורנו אומר הרב חרל"פ שהנקודה העיקרית שבה תלויה מדרגת הדור זה הבנת המעלה של ארץ ישראל. הגאולה היא היכולת לחבר בין החיים הרוחניים לחיים החומריים. רק בארץ ישראל ניתן להגיע למעלות אלו.
שאלה: יישון בשר לא מוכשר לצורך צליה: הכשרה בצליה מאפשרת לאכול בשר ללא צורך במליחה קודם. מצד שני, נוהגים ליישן (להשאיר זמן מה בלא מליחה) חלק מנתחי הבשר (סינטה למשל) בכדי לרכך אותם. האם מותר ליישן בשר טרי שלא הוכשר (אולי תוך סימון של "להכשרה בצליה בלבד" על הבשר) כדי לצלותו על האש אחר כך?
תשובה: הרוצה לצלות בשר שלא נמלח ולאוכלו, יכול לעשות זאת, ולאשכנזים צריך מליחה מועטת גם בצליה. אמנם מוזכר בהלכה שלא להשהות בשר שלושה ימים בלא מליחה, מפני שאז הדם לא יוצא יותר על-ידי מליחה. אבל בשר שהושהה שלושה ימים בלא מליחה מותר לצלות אותו, ולכן נראה לי שיהיה מותר לכתוב על הבשר "להכשרה בצליה בלבד".
שאלה: יש נוסח לברכת האורח?: האם יש תפילה מיוחדת לפני שבת שאפשר להביא את זה למארחים שמארחים אותך באותה שבת? אם כן, מהי אותה תפילה?
תשובה: לא תיקנו תפילה מיוחדת על כך ואפשר לכתוב סתם ברכה. לעומת זאת בברכת המזון בנוסח הספרדי יש ברכת אורח יפה. הרב רואי מרגלית.
שאלה: סנהדרין היום?: בימים האחרונים אני מוצא את עצמי תמהה על מי אנחנו ומה אנחנו בתור עם עושים כאן, 2000 שנה התפללנו לחדש את בניין הארץ להקים את הסנהדרין מחדש לבנות את בית מקדשנו ועוד דברים נשגבים והנה אנחנו כאן בארצנו ברוך ה (משהו התגשם בכל זאת.) עתידנו בידנו (בעזרת ה ) יש לנו יכולת להגשים את ייעודנו האמיתי, ובמקום להקים סנהדרין לפנות לדרך התורה להגשים את ייעודנו בתור עם אנחנו מפנים יישובים מתעסקים בתפל ולא בעיקר ואני חושש לומר שעדיין לא הפנמנו מהי שנאת אחים. יש לנו את כל היכולת את כל הכלים הנדרשים להיות העם שאנו צריכים להיות אבל אנחנו לא. מדוע? איך אני יכול לשנות, איך הקהילה של כל אחד מאיתנו יכולה לשנות ולהיות מה שאנחנו צריכים להיות. למה הרבנים לא מתאחדים ומקימים את הסנהדרין - לא שבזה יתמו כל הבעיות שלנו אבל זה עוד צעד לא כל-כך קשה נראה בדרך האמת.
תשובה: הגאולה שאנו נמצאים בה אינה פרי החלטנו. זהו מהלך אלוקי בו הקב"ה הוא בעל הבית על התוכנית והוא יודע מה קצב הגאולה. חלק מהתוכנית היא שיש אנשים כמוך שאוהבים את עם ישראל ורוצים בטובתו וגאולתו. אחד מן התכונות שנצרכות להגאל היא הרצון להתקדם ולממש את הגאולה ולא להסתפק במה שיש. זו התכונה שלך שגם אותה הקב"ה נטע בך כחלק מעשייתו הגדולה ליצור נשמות הרוצות בגאולת ישראל. גם כשיש לפעמים זמנים שנראה שהכל תקוע צריכים להתבונן יותר לעומק ולמצוא תהליכים נסתרים שבהם יש היתקדמות. מי שנפגש עם עמך בית ישראל רואה שינויים גדולים. בשינוי העיקרי הוא שאם בדור הקודם היה "אנטי" אל מול הקודש. עתה אנשים או בעמדה של אדישות או בעמדה של חיפוש. אנו מאמינים שמצב זה יוביל את עם ישראל לתשובה גדולה. הגאולה לא תלויה בגדולי הגדולים אלא בעיקר תלויה בתהלכים שמתחוללים בכל רבבות עמך בית ישראל. המנהיגים צריכים לעודד את כלל הציבור. אולם מעשה של כל עוד ואחד הוא הדבר שהקב"ה חפץ. הקב"ה לא חפץ שהגאולה הזו תבוא מלמעלה על ידי רבנים אלא דווקא מלמטה מה"עמך". כשהרבנים יתאחדו אז כבר יבוא המשיח. הרבנים לא מתאחדים משום שכל אחד צריך לדאוג לסוג אחר של ציבור וכדי לרומם את הציבור המסויים שהוא אחראי הוא צריך לשים לב להבדלים שיש בין הצרכים של קהילתו לבין הצרכים של קהילה אחרת. אולם ב"ה לאט לאט אין ח"ו שנאה בין הרבנים. ליצור מצאיות אחדותית של מושב רבנים נעשה על ידי הרב מימון אולם בזמנו לא איכשר דרא. יתכן שגם בימינו עדיין לא איכשר דרא. לפעמים כשמנסים לקדם מהלך שעדיין לא בשלה השעה לא רק שזה לא לטובה אלא זה מעכב את המהלך לזמן רב יותר. התחזק בביטחון בגאולה ומתוך הבטחון בגאולה נזכה לראות בישועת ה' על עמו ונחלתו.
שאלה: עלייה לתורה לבר מצוה לפני הזמן: נתבקשתי ע"י חבר למילואים מקיבוץ חילוני בצפון הארץ, לסייע בידו שבנו יעלה לתורה בכותל בפורום משפחתי. אביו סיפר כי הנער גם למד את הקריאה בתורה לפרשת פינחס (קריאה לג גברי של אמצע השבוע). המשפחה כבר הוזמנה לכותל ליום חמישי הקרוב. דא עקא, שלאחר שבדקתי את תאריך הולדתו של הילד, התברר שהוא יהיה בר מצוה רק ביום שישי. כיצד לנהוג?
תשובה: לא מצאנו היתר לדבר, אך יש עצה שיעלו שלשה גברי לתורה ואח"כ הילד יקרא את כל הקריאה בלא ברכה כסיכום של הקריאה לצורך הטקס והמצלמות. הרב רואי מרגלית.
שאלה: אשה בהריון בפינוי: האם אשה בהריון שהולכת לפינוי עוברת על "ונשמרתם מאוד לנפשותיכם" (כיוון שכל מכה קטנה עלולה להרוג את התינוק שבביטנה)?
תשובה: אין צריך לחשוש שמא תקבל מכה, כמו שה' שמר עליה כל ימי ההריון כך ישמור עליה כעת. כמובן שהיא אינה צריכה להיכנס לעימות פיזי עם האנשים.
שאלה: יחס היהדות לריאליזם פוליטי: אחת מהתאוריות של יחסים בינלאומיים נקראת "ריאליזם פוליטי". תאוריה זו טוענת ביסודה כי "אומה לאומה זאב" ושהיחסים הבינלאומיים עומדים על מאזן אימה, קרי, אומה לא פותחת במלחמה משום שהיא מפחדת מהכוח של האומה השכנה. תאוריה זו אומרת גם ש"יצר לב האדם רע מנעוריו". אין מוסדות בין לאומיים היכולים להשליט סדר ולכן כל אומה צריכה לדאוג לעצמה בכאוס השורר בין האומות. שאלתי היא מה יחס היהדות לתאוריה הנ"ל? האם היהדות יכולה להסכים לה?
תשובה: מבחינה ריאלית התיאור העובדתי שאתה מתאר הוא אכן נכון לצערנו. מאידך היהדות סבורה שמצב זה הוא זמני ועתיד לחלוף. כמתואר בספרי הנביאים בעיקר בישעיה. אחד מתפקידיו של מלך המשיח הוא להיות שופט-על בין העמים וממילא כל עימות יבוא אליו וייפטר עפ"י כללי הצדק התורניים ובכך תימנענה המלחמות.
שאלה: גזירת שיער לילד: לבני יש שיער שמגיע עד העניים (בן שבע חודשים), בעלי אומר שאנו צריכים לגזור לפחות עד מצח כדי שלא יפריע השיער (אנו רואים שחס ו מתחילה להיות אצלו פזילה בעיניים. ניסינו לקשור את השיער עם סרט או סיכה אבל זה לא עוזר). אומנם אני הולכת לפי ההלכה שנהוגה אצלנו לא לגזור את השיער לילד עד שמלאו לו 3 שנים. מה אני אמורה לעשות? בבקשה תנחו אותי.
תשובה: אין שום איסור לגזור את השיער לפני גיל 3. טובת ילד היא הקובעת. אתם יכולים לגזור רק את השיער המפריע ועם היתר להמתין לגיל 3.
שאלה: טסט בבין המצרים: האם אני יכול להיבחן בטסט נהיגה בתקופת בין המצרים כאשר ידוע לי שאני ארגיש שמח במקרה של הצלחה בו?
תשובה: מותר ואין זה בכלל שמחה שח גזרו עליה בימים אלו. הרב רואי מרגלית.
שאלה: זריקת בשמים של הבדלה: האם יש איסור לזרוק לפח האשפה בשמים להבדלה (ציפורן) שלאחר זמן שימוש נעלם הריח שלהם, או אחרת, מהי הדרך הפשוטה והראויה להיפטר מהם?
תשובה: אין איסור לזרוק אותם לפח. הרב חיים כץ
שאלה: לגבאים: כשעולים לתורה האם יש חיוב או רק נימוס להודות לגבאים ולקורא בתורה, ואם כן - מה נהוג לומר? והאם זה משנה אם העליה לתורה היא עקב חיוב או עקב סבב בין המתפללים?
תשובה: האשכנזים נהגו להודות "ישר כחך" והספרדים נוהגים לומר "כולכם ברוכים", אולם אין חיוב בדבר ואין הבדל בסיבת העליה. הרב חיים כץ
שאלה: כהנת בקברות צדיקים: האם מותר לאישה כהנת לבקר בקברות צדיקים? שמעתי שמותר - רציתי לדעת מהו המקור להיתר זה. ואם מותר, מדוע לכהן אסור? מה ההבדל ביניהם?
תשובה: כהנת לא נתקדשה בקדושת כהן זכר ולכן דיני כהונה לא חלים עליה, אך בזמן ביהמ"ק היה מותר לה לאכול בתרומה. הרב רואי מרגלית.
שאלה: אחדות העם והמאבק בהתנתקות: אחד הטיעונים נגד המאבק בהתנתקות היא הסכנה לאחדות העם.שאלתי היא עד כמה "תופס" הטיעון של אחדות העם? כדי להסביר את שאלתי אציג מצב תאורטי (לא יקום ולא יהיה). נניח שאריק שרון מחזיר אותנו לקווי 67 עד הסנטימטר האחרון. לאחר מכן עולה לראשות הממשלה איש שמאל, הרי ממילא כבר אין צורך בממשלת ימין המבצעת את מצע השמאל, ופתאום ממשלה זו מתחילה לדבר על "קווי 48". האם גם עתה אחדות העם תיהיה חשובה ממאבק החלטי לעצור מהלך כזה? היכן עוצר הטיעון של אחדות העם ומתחיל הטיעון של ארץ ישראל לעם ישראל?
תשובה: קשה לתת תשובות על הנחות היפוטטיות. אך העקרון המנחה הוא: מה האלטנרטיבה? לפרק את המדינה? האם אז נוכל להישאר בכלל בארץ אפילו רק בין גדרה לחדרה?
שאלה: נדר בחלום: חלמתי חלום ובו אני ניצל מאיזה מקרה ואני זוכר היטב שבחלום נדרתי נדר האם יש לנדר תוקף.
תשובה: אין לנדר תוקף כאשר נודרים בחלום. הרב יאיר פרייליך.
שאלה: ברכה לחילול שבת: רציתי לדעת האם מותר לאחל הצלחה לחברה שמופיעה בשבת? להגיד לה "בגלל שהארוע מתקיים בשבת אני לא יכולה לבוא אך מאחלת לך הצלחה בהופעה"- האם אמירה כזו מותרת?
תשובה: אפשר מן הנימוס לאחל שאדם יצליח במעשי ידיו, אך לא ספציפית על זה, כיון שבזה את מחזקת יד עוברי עבירה. ויש להתפלל עליה שתשוב בתשובה שלימה. הרב רואי מרגלית.
שאלה: יום נישואים 50: האם יש בעיה לעשות חגיגה של יום נישואים 50 להורים ולסבא וסבתא? משפחתי רצתה לעשות זאת אך מישהו אמר להם שיש בזה בעיה של עין הרע וכד. האם יש ממש בדבריו? האם בכלל מותר לעשות חגיגה כזאת?
תשובה: אין צורך לחשוש לעין הרע, ויש להתפלל שיוסיפו לחיות לאורך ימים ושנים בבריאות, ויראו נחת מיוצאי חלציהם. כמובן שכדאי שיאמרו בשמחה זו גם דברי תורה לכבודם. הרב רואי מרגלית.
שאלה: כללים בדברי ה"שולחן ערוך": 1. מה ההבדל בין "נהגו", "יש נוהגים", "יש נוהגין"? 2. מה המשמעות של "נכון", "טוב ונכון" - האם המונחים האלו מחייבים או שאלו רומזים לחומרות? 3. "נהגו העולם" - האם הכוונה שהיהודים נהגו ויש להמנע מכך? 4. מה ההבדל בין "אינו יהודי" לבין "עובד כוכבים"? 5. "יש לזהר" - זו חובה? 6. "מנהג העולם כרש"י" - אז הולכים לפי רש"י (סימן יב או"ח)? 7. כאשר שו"ע מביא דעת הרמב"ם כך ודעת הרא"ש אחרת. לפי מי הולכים?
תשובה: 1. "נהגו"- לא על-פי מורי הוראה. "יש נוהגים"- ראוי לנהוג כך. 2. מידות חסידות. 3. לא על-פי הוראה נהגו כך, וצריך לראות לפי ההתייחסות האם הפוסקים מסכימים לכך או לא. 4. אין הבדל. 5. ראוי, אבל לא חובה. 6. הכוונה היא שכך התקבלה הפסיקה. 7. בדרך כלל פוסק השו"ע לפי הרמב"ם, והרמ"א פוסק ע"פ הרא"ש, אלא אם-כן מצוין אחרת.
שאלה: לעבור באור אדום בשבת: האם יש חובה כלשהיא לעצור ברמזור אדום בשבת להולכי רגל, האם צריכים להענות לרמזור האדום ולחכות שיתחלף לירוק?
תשובה: במקום שיש סכנה חייבים לעצור באדום גם בשבת. אך כשאין סכנה, כגון בשעות הבוקר שהתנועה מאוד דלילה ואין שום חשש לגיחה של רכב פתאומי - מותר לחצות באדום בשבת.
שאלה: איך לחזור בתשובה?: אני בחורה חילונית,גדלתי בבית חילוני לגמרי - אולם עם השנים אני מרגישה קרובה יותר ויותר לדת (מבקרת בבית כנסת בחגים,לעתים בשבתות וכו). רציתי לשאול - איך בעצם חוזרים בתשובה ואיך ניתן לעשות זאת כאשר משיקולים כלכליים אני גרה אצל ההורים ושם לא שומרים שבת בכלל.איפה אפשר לקבל הדרכה בקשר לתפילות,מנהגים וכדומה? שכן,אין לי כל ידע בנושא מעבר לידע הבסיסי של כל יהודי חילוני. מעבר לזה, רציתי לשאול שאלה נוספת: מהי גישת הדת לנושא אי הפריון ואי הצלחת התעברות? האם יש תפילה מיוחדת או מנהג מיוחד למזל והצלחה בנושא זה? אשמח לתשובה מהירה
תשובה: יש ספרים בסיסייים על מצוות וסדר היום (קיצור שולחן ערו, ספר התודעה), בנוסף על סידור ותנ"ך. אך זה נושא רחב ולכן כדאי לשאול מישהו דתי שאתה מכיר שיוכל להיות מלוה לכל השאלות הבסיסיות שיתעוררו לך. בכל מקרה תתקדם לאט לאט בקצב שלך. לגבי השיקול הכללי איני רואה בעיה כללית בזה, כיון שקיום מצוות יכול להתבצע ללא הפרעה לשאר בני המשפחה, ואם יש דברים שיפריעו לך כגון: פלטת שבת אפשר להתחשב בך ולשים גם פלטה בשבילך. אל תכפה את עצמך על אחרים שלא יבהלו ממך אלא הכל ברוח טובה. לגבי פריון אנו מאמינים שמה שעושה ה' לטובה וכל עיכוב יש לו סיבה. עם זאת מוטלת עלינו החובה להתייעץ ברופאים ולהרבות בתפילה. הרב רואי מרגלית.
שאלה: אשה בהריון בפינוי: שאלתי לגבי אשה בהריון האם היא עוברת על "ונשמרתם מאוד לנפשותיכם" בזמן השתתפות בפינוי והרב ענה לי שה שומר עליה אבל אסור לאדם להכניס עצמו ל"מקום סכנה" כיון שלאשה בהריון הפינוי הוא מקום סכנה וההשגחה הפרטית יורדת מעליה.
תשובה: אם האשה לא תשתתף במאבק אין בזה סכנה.
שאלה: ארץ ישראל כשאין בה שלטון ישראל: ראיתי בדף מס 2 מדפי השו"ת בנושא א"י תשובה של הרב וייצן שליט"א מי"ג סיון תשס"ה. בנוגע לאותו נושא: לפני שברח דוד לפלשתים מפני שאול הוא מתלונן (שמואל א כו יט) "ועתה ישמע. כי-גרשוני היום מהסתפח בנחלת ה לאמר לך עבד א-להים אחרים:" מהו הדבר המבדיל שם בין גת (שאין ספק שהיא א"י לכל דבר) למדבר זיף אם לא שלטון הפלשתים באותו הזמן?
תשובה: צדקת בכך שיש הבדל מהותי בין היות האדם במקום שיש בו שלטון ישראל לבין מקום שאין שלטון ישראל וכפי שהזכרתי את דברי המגן אברהם בנוגע לקריעה על ערי יהודה בחורבנן. אולם ודאי שיש ערך למצוות ישוב הארץ גם בזמן גלות. ובימינו שהקב"ה דיבר טוב על ישראל ורוצה להחזיר את ארץ ישראל הדרך למימוש וגילוי המהלך האלוקי עובר דרך ההשתקקות לארץ ודרך ישוב הארץ. כל ישוב הוא גורם לחיבור נוסף שבין עם ישראל לארץ. חיבור זה בסופו של דבר בה לידי גילו גם בהחלת ריבונות ישראלית על כל ארץ ישראל. יש מצבי ביניים אולם אנו צריכים לפעול ולשנות את מצבי הביניים שבהם רק יש ישיבה ללא ריבונות למצב של השלמת ישיבת ארץ ישראל.
שאלה: תהילים לעילוי נשמות בשבת: אבי נפטר השנה, ואני קוראת כל יום תהילים לעילוי נשמתו. האם מותר בשבת לומר תהילים לעילוי נשמה?
תשובה: מותר.
שאלה: שני נרות שבת - בכלים נפרדים?: לאלו שנוהגות להדליק נרות של שמן, האם כדי לחסוך שמן, מותר לשים כמה פתילים על אותו כלי שיש בו שמן, או צריך שלכל פתילה תהיה כלי נפרד?
תשובה: בנרות שבת יש ענין באור עצמו, ולאו דוקא שיראו כמה נרות יש כמו בחנוכה. ולכן בנרות שבת מותר לשים כמה פתילות בכלי אחד של שמן, רק שיהיה מספיק שמן שידלוק לפחות עד שחוזרים מהתפילה. הרב יאיר פרייליך.
שאלה: דחק של פרנסה: כתוב שאין יאוש בעולם! אבל מחמת המצב שלי מאוד קשה ואני על סף יאוש ממש! אני בן 53 ונהג מונית כ 16 שנה, חזרתי בתשובה לפני כ-3 שנים, והתגרשתי גם, והיום אני גרוש כשבת אחת בחזקתי, אני לא יודע מה לעשות, אני עובד כל יום 14 שעות ואף יותר, הוצאותי מרובים מהכנסותיי ואני כל יום במאבק כדי לכסות את המינוס הרב שיש לי, אפילו זמן ללימוד תורה אין לי, ואני מאוד רוצה!, ואף רוצה לשנות את מקום עבודתי, אבל מחמת גודל ההוצאות שלי אין לי אפשרות!, אני מתפלל כל יום שחרית בציבור אבל מחמת הדחק של הפרנסה מנחה וערבית אני מתפלל בבית, ניסיתי שנה שלימה ללמוד תורה פעם עד פעמיים בשבוע ולא עזר כלום, אז אני משתדל ב"נ לתרום למוסדות תורניים, הלכתי לכמה רבנים והאמת שמה שהם אמרו לא בדיוק עזר לי, אני יודע שצריך אמונה אבל קשה לי מחמת המצב שאני שרוי בו, אין לי שניה של זמן פנוי, אני כל הזמן בעבודה, בקושי לאכול אני יכול,בגלל שכל שניה חשובה, אבקש באמת עם כבוד הרב יוכל לייעץ לי עצה אבל עצה שאוכל ואשתדל לקבלה כי אני על סף יאוש! ויש לי בת שחיה איתי ואני לא רוצה להוסיף ולספר לה מה עובר עלי גם לה קשה!
תשובה: הדברים שכתבת נגעו מאד ללבי. אני מבין את הקושי הגדול שאתה מתמודד איתו ואיזה עצה אוכל ליעץ כאשר אתה נוהג נכון מתאמץ לשלם את החובות ולקיים את המצות. אם תקבל את הייסורים באמונה שכל מה שהקב"ה עושה זה לטובה. ותיהיה בשמחה לא תתלונן, אלא תיהיה במצב רוח טוב ותאיר פנים לבריות, יהיה לך יותר טוב, וזה יביא לך ברכה. רבה.